Legal Document

Category: 34

Text:
8. ΝΟΜΟΣ υπ’ αριθ. 1764 της 24/24 Μαρτ. 1988 (ΦΕΚ Α΄56) Ίδρυση Πρεσβείας στο Βατικανό και Σύσταση Μόνιμης Αντιπροσωπείας στο Διεθνή Οργανισμό Πολιτικής Αεροπορίας. Άρθρ.1.-1.Ιδρύεται Πρεσβεία της Ελλάδος στο Βατικανό με έδρα το Βατικανό. 2.Στον πίνακα Α΄ του άρθρ. 154 του νόμ. 419/ 1976 (ΦΕΚ 221) προστίθεται η εξής διπλωματική αρχή με την κατωτέρω σύνθεση σε προσωπικό: Πρεσβεία στο Βατικανό: Η οργανική σύνθεση του προσωπικού της Πρεσβείας αυτής είναι η εξής: πρέσβης, σύμβουλος πρεσβείας Α΄ ή Β΄ τάξης, γραμματέας πρεσβείας Α΄ ή Β΄ τάξης, διοικητικός υπάλληλος γενικών καθηκόντων, τρεις διοικητικοί γραμματείς, τεχνικός επικοινωνιών, ιδιαίτερος γραμματέας πρέσβη, μία θέση βοηθητικού προσωπικού, οδηγός, φύλακας-θυρωρός. Άρθρ.2.-1.Για τη στελέχωση της Πρεσβείας του άρθρ. 1 στις οργανικές θέσεις του προσωπικού του Υπουργείου Εξωτερικών προστίθενται οι ακόλουθες: Μία θέση πληρεξούσιου υπουργού Α΄ ή Β΄ τάξης. Μία θέση συμβούλου πρεσβείας Α΄ ή Β΄ τάξης. Μία θέση του διοικητικού κλάδου γενικών καθηκόντων, με βαθμό γραμματέα Α΄ ή Β΄ τάξης. Τρεις θέσεις του κλάδου διοικητικών γραμματέων. Μία θέση του κλάδου τεχνικών επικοινωνιών με βαθμό γραμματέα Α΄ ή Β΄ τάξης. Μία θέση ιδιαιτέρου γραμματέα της εξωτερικής υπηρεσίας. Μία θέση βοηθητικού προσωπικού της εξωτερικής υπηρεσίας. Μία θέση οδηγού της εξωτερικής υπηρεσίας. Μία θέση φύλακα-θυρωρού της εξωτερικής υπηρεσίας. Άρθρ.3.-Συνιστάται Μόνιμη Αντιπροσωπεία στο Διεθνή Οργανισμό Πολιτικής Αεροπορίας (ICAO) με έδρα το Μόντρεαλ του Καναδά. Η οργανική σύνθεση της Αντιπροσωπείας αυτής περιλαμβάνει έναν πληρεξούσιο υπουργό Α΄ ή Β΄ τάξης, ένα σύμβουλο πρεσβείας Α΄ τάξης, ένα γραμματέα πρεσβείας Α΄ ή Β΄ τάξης, έναν υπάλληλο του κλάδου διοικητικών γραμματέων του Υπουργείου Εξωτερικών, έναν υπάλληλο του κλάδου βοηθητικού προσωπικού της εξωτερικής υπηρεσίας του Υπουργείου Εξωτερικών, δύο υπαλλήλους Α΄ ή Β΄ βαθμού κλάδου ΠΕ2 ή ΤΕ2 ελεγκτών εναέριας κυκλοφορίας της Υπηρεσίας Πολιτικής Αεροπορίας και έναν υπάλληλο Β΄ τουλάχιστο βαθμού κλάδου ΔΕ4 διοικητικών της ίδιας υπηρεσίας. Σελ. 146(ε) Τεύχος 1200-Σελ. 104 Οι αποδοχές, τα επιδόματα καθώς και το επίδομα αλλοδαπής του προσωπικού της Αντιπροσωπείας που ανήκει στην Υπηρεσία Πολιτικής Αεροπορίας καθορίζονται σύμφωνα με τις κείμενες διατάξεις. Με κοινή απόφαση των Υπουργών Εξωτερικών, Οικονομικών και Μεταφορών και Επικοινωνιών ρυθμίζεται κάθε σχετική με τα θέματα αυτά λεπτομέρεια και ορίζεται το Υπουργείο του οποίου ο προϋπολογισμός θα επιβαρυνθεί με την επί πλέον δαπάνη. Άρθρ.4.-Για τη στελέχωση της Αντιπροσωπείας του άρθρ. 3 στις οργανικές θέσεις του προσωπικού του Υπουργείου Εξωτερικών προστίθενται οι ακόλουθες: Μία (1) θέση πληρεξούσιου υπουργού Α΄ ή Β΄ τάξης. Μία (1) θέση συμβούλου πρεσβείας Α΄ ή Β΄ τάξης. Μία (1) θέση γραμματέα πρεσβείας Α΄ ή Β΄ τάξης. Μία (1) θέση του κλάδου διοικητικών γραμματέων. Μία (1) θέση του κλάδου βοηθητικού προσωπικού της εξωτερικής υπηρεσίας. Άρθρ.5.-Ο νόμος αυτός αρχίζει να ισχύει από τη δημοσίευσή του στην Εφημερίδα της Κυβερνήσεως.